سيباستيان دوسابر، المدرب الفرنسي، اللي سبق ليه درب الوداد البيضاوي وبيراميدز المصري، طلب فلوس كثيرة باش يرجع للوداد مرة أخرى. مصدر مقرب من سعيد الناصيري، رئيس الوداد، أكد ل”كود”، أن دوسابر طلع البارا مزيان هاد المرة، ما قبلش عرض الناصيري. وحسب هاد المصدر، فإن دوسابر كان كيشد في بيراميدز 180 مليون تقريبا فالشهر، وهادشي طبعا ما يمكنش ياخدو فالوداد. سعيد الناصيري يالاه يعطيه 25 مليون، حسب مصدر “كود”. دابا إلا ما تفاهمش الناصري مع دوسابر في ليامات القليلة القادمة، ما شي بعيد يقلب رئيس الوداد البيضاوي على مدرب جديد، وبدا الحديث في أروقة مركب بنجلون على التونسي نبيل معلول ومدرب اخر فرانساوي. واخا الناصري أكد في الندوة الصحافية، اللي فاتت أن مگيل گاموندي، المدير الرياضي، هو اللي غادي يختار المدرب المقبل للوداد، إلا أن هادشي كيبقى غير هضرة للاستهلاك، لحقاش الناصري هو اللي كايدير كلشي فالوداد. 
دوسابر طلع البارا.. طلب فلوس كثيرة باش يدرب الوداد والناصيري كيحاول يقنعو ب25 مليون ومعلول وفرانساوي فالانتظار